S-161/2022

Mál þetta, sem var dómtekið 21. september sl., var höfðað með ákæru lögreglustjórans á Norðurlandi eystra, dagsettri 10. júní 2022, á hendur M-x-x S-x-x, kt. [...], [...], [...] með dvalarstað að [...], [...], „fyrir að hafa í desember 2018 til janúar 2019, svikið samtals 250.000 krónur af X, kt. [...]og Y, kt. [...], með því að lofa að leigja þeim íbúð að [...] á Akureyri, en ákærði átti ekki íbúðina og hafði enga heimild til að leiga hana og fyrir að hafa í janúar 2019, svikið 50.000 krónur af Y með því að lofa að selja henni eða hafa milligöngu um að kaupa handa henni hund. Brotaþolar inntu greiðslur af hendi til ákærða 17. desember 2018, samtals 200.000 krónur og 6. janúar 2019, 50.000 krónur, en greiðsla þessi átti að vera trygging og fyrirframgreiðsla á leigu fyrir íbúðina og fyrir greiðsla fyrir hundinn.

Telst þetta varða við 248. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði sótti ekki þing, þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga með áorðnum breytingum að leggja dóm á málið að ákærða fjarverandi, enda varðar brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til refsiákvæða.

Ákærði hlaut dóm þann 26. nóvember 2018 fyrir fjársvik og þjófnað. Var refsing ákveðin fangelsi í 60 daga, skilorðsbundið í 2 ár. Með dómi 12. mars 2019 var sú refsing dæmd upp og honum gerð 3 mánaða fangelsisrefsing fyrir þjófnað og tilraun til fjársvika. Refsingin var skilorðsbundin í tvö ár. Þann 27. nóvember 2019 hlaut ákærði dóm fyrir gripdeild og var það hegningarauki og ákærða ekki gerð sérstök refsing. Þá hefur ákærði rofið skilorð tvisvar sinnum með umferðarlagabrotum en refsing ekki dæmd upp, þ. e. með dómum þann 3. júní 2020 og 29. apríl 2021. Að lokum gerði ákærði sátt við lögreglustjórann á Suðurnesjum fyrir umferðarlagabrot. Var ákærða gert að greiða 120.000 krónur í sekt Ákærði er nú sakfelldur fyrir fjársvik en brotið var framið fyrir uppkvaðningu dómanna 12. mars 2019, 27. nóvember 2019, 3. júní 2020, 29. apríl 2021 og sáttina þann 2. febrúar 2022 og verður refsing hans því ákveðin sem hegningarauki, sbr. 78. gr. almennra hegningarlaga nr. 19/1940. Þá hefur ákærði, með broti sínu nú, rofið skilorð dómsins 26. nóvember 2018. Samkvæmt 60. gr. sömu laga verður refsing ákærða samkvæmt dómi 12. mars 2019 dæmd upp og refsing dæmd í einu lagi, sbr. 77. sömu laga.

Refsing ákærða er ákveðin fangelsi í fjóra mánuði. Tafir hafa orðið á rekstri málsins, án þess að ákærða verði um það kennt, með hliðsjón af því skal fresta fullnustu refsingarinnar skilorðsbundið, eins og nánar greinir í dómsorði.

Engan sakarkostnað leiddi af meðferð málsins.

B-kvk-nf H-kvk-nf aðstoðarmaður dómara kveður upp dóminn.

Dómsorð:

Ákærði, M-x-x S-x-x, sæti fangelsi í fjóra mánuði. Fresta ber fullnustu refsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940.